ສປປ.ລາວ ປະດັບຫຼຽນໄຊແຮງງານຊັ້ນ II ໃຫ້ແກ່ກອງບັນຊາການທະຫານແຂວງ ກວາງຫງາຍ
ກປ.ອອນໄລ - ຕອນບ່າຍວັນທີ 12 ມິຖຸນາ, ກອງບັນຊາການທະຫານແຂວງ ກວາງຫງາຍ ໄດ້ຈັດຕັ້ງພິທີຕ້ອນຮັບຫຼຽນໄຊແຮງງານຊັ້ນ II ຂອງສາທາລະນະລັດ ປະຊາທິປະໄຕປະຊາຊົນ ລາວ.
ທີ່ພິທີ, ໂດຍໄດ້ຮັບການມອບສິດຈາກປະທານປະເທດ ສປປ.ລາວ, ທ່ານ ບຸນທອງ ດີວິໄຊ, ກຳມະການສູນກາງພັກ ປະຊາຊົນປະຕິວັດລາວ, ເລຂາພັກແຂວງ, ເຈົ້າແຂວງໆ ຈໍາປາສັກ ໄດ້ມອບຫຼຽນໄຊແຮງງານຊັ້ນ II ໃຫ້ກອງບັນຊາການທະຫານແຂວງ ກວາງຫງາຍ.
ໃນຊຸມປີຜ່ານມາ, ກອງບັນຊາການທະຫານແຂວງ ກວາງຫງາຍ ໄດ້ເປັນເສນາທິການໃຫ້ຄະນະພັກແຂວງ, ສະພາປະຊາຊົນ ແລະຄະນະກໍາມະການປະຊາຊົນແຂວງໜູນຊ່ວຍປະເທດເພື່ອນມິດລາວໃນການກໍ່ສ້າງບັນດາກິດຈະກໍາມິດຕະພາບ. ແຕ່ລະປີ, ເນື່ອງໃນໂອກາດບຸນປີໃໝ່ປະຈໍາຊາດຂອງປະຊາຊົນລາວບັນດາເຜົ່າ, ກອງບັນຊາການທະຫານແຂວງ ກວາງຫງາຍ ກໍ່ໄດ້ຈັດສົ່ງຄະນະປະຕິບັດງານໄປມອບຂອງຂວັນ, ກວດ, ປິ່ນປົວພະຍາດ, ແຈກຢາຍຢາໂດຍບໍ່ເສຍຄ່າດ້ວຍຄ່າໃຊ້ຈ່າຍກວ່າ 2 ຕື້ດົ່ງ. ພ້ອມທັງ, ສົມທົບກັບກອງບັນຊາການທະຫານບັນດາແຂວງພາກໃຕ້ລາວ ພົບປະແລກປ່ຽນ, ຖອດຖອນບົດຮຽນໃນວຽກງານຊີ້ນໍາ, ນໍາພາການສ້າງກົມກອງໃຫ້ໝັ້ນຄົງເຂັ້ມແຂງຮອບດ້ານ, ເປັນເສນາທິການ ແລະປະຕິບັດໜ້າທີ່ການທະຫານ, ປ້ອງກັນຊາດທ້ອງຖິ່ນ, ບົດຮຽນສ້າງເຂດປ້ອງກັນ...
ກ່າວຄໍາເຫັນທີ່ພິທີ, ທ່ານພັນເອກພິເສດ ຫງວຽນເຕິ໋ນເລິມ, ຜູ້ບັນຊາການກອງບັນຊາການທະຫານແຂວງ ກວາງຫງາຍ ໄດ້ສະແດງຄວາມຂອບອົກຂອບໃຈຢ່າງເລິກເຊິ່ງຕໍ່ພັກ ແລະລັດລາວ ທີ່ໄດ້ມອບຫຼຽນໄຊແຮງງານຊັ້ນ II ໃຫ້ກອງບັນຊາການທະຫານແຂວງ. ພ້ອມທັງຢືນຢັນວ່າ, ໃນໄລຍະຈະມາເຖິງ, ກອງບັນຊາການທະຫານແຂວງ ຈະສືບຕໍ່ເປັນເສນາທິການໃຫ້ແກ່ຄະນະພັກ, ອຳນາດການປົກຄອງແຂວງ ກວາງຫງາຍ ໜູນຊ່ວຍການກໍ່ສ້າງກິດຈະກໍາມິດຕະພາບ, ສົມທົບ, ຊ່ວຍເຫຼືອກອງບັນຊາການທະຫານແຂວງ ຈໍາປາສັກ ໃນວຽກງານຕ່າງໆ.
ແປໂດຍ: ກວຽດເຕິມ